b'\n_START_ARTICLE_\nMeraker smelteverk\n_START_PARAGRAPH_\nMeraker smelteverk, senere kjent som Elkem Mer\xc3\xa5ker var et smelteverk ved Kopper\xc3\xa5 i Mer\xc3\xa5ker kommune i Tr\xc3\xb8ndelag. Verket ble grunnlagt under navnet Meraker Brug og Carbidfabrik i 1898 av industrimannen Ole Haugan og produserte i begynnelsen kun karbid. _NEWLINE_Fra 1928 til 1981 var smelteverket eid av Union Carbide Corporation, og med tiden produserte det b\xc3\xa5de legeringer for fremstilling av silisiummetall og ferrosilisium. Fra 1981 og frem til juni 2006 var smelteverket en del av Elkem. Produksjonen i verkets siste 15 \xc3\xa5r var kun mikrosilika, som er tilsettingsstoff til blant annet betong, tannkrem og leppestifter. Sluttproduktene fra verket ble i stor grad transportert med Mer\xc3\xa5kerbanen til havnen ved Muruvik gjennom sidesporene fra Kopper\xc3\xa5 stasjon. Ved stengingen av verket var det 55 ansatte hos Elkem Mer\xc3\xa5ker. Bygningsmassen er delvis revet, men flere store byggverk tilknyttet verket st\xc3\xa5r i dag fortsatt igjen, blant annet kraftstasjonen Kopper\xc3\xa5 I, som var i drift fra 1915 til 1994.'